Driejarige oorleef val van krans(Foto: Verskaf) ŉ Driejarige sterk aan in die hospitaal nadat die kleuter sowat 30 m ver by ŉ krans in Durban, KwaZulu-Natal, geval het. Volgens Paul Herbst, woordvoerder van Medi Response-ambulansdiens, het die voorval Maandag in Umgeniweg in Durban plaasgevind. “Paramedici is na die toneel ontbied nadat inligting ontvang is dat ’n kleuter by ’n krans afgeval het,” sê Herbst. By paramedici se aankoms op die toneel is vasgestel dat die kleuter ongeveer 30 m ver geval het. “Die paramedici het saam met Durbanse metropolisie se soek-en-reddingseenheid ŉ gat deur ŉ muur gebreek om toegang tot ŉ paadjie na die kleuter te kry.” Die kleuter het matige beserings opgedoen en is per ambulans na ’n nabygeleë hospitaal geneem.